CELEX: 32006L0140
Language: et
Date: 2006-12-20 00:00:00
Title: Komisjoni direktiiv 2006/140/EÜ, 20. detsember 2006 , millega muudetakse Euroopa Parlamendi ja nõukogu direktiivi 98/8/EÜ, kandes toimeaine sulfurüülfluoriidi selle I lisasse EMPs kohaldatav tekst

30.12.2006   
            
            
               ET
            
            
               Euroopa Liidu Teataja
            
            
               L 414/78
            
         KOMISJONI DIREKTIIV 2006/140/EÜ,
   20. detsember 2006,
   millega muudetakse Euroopa Parlamendi ja nõukogu direktiivi 98/8/EÜ, kandes toimeaine sulfurüülfluoriidi selle I lisasse
   (EMPs kohaldatav tekst)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse Euroopa Parlamendi ja nõukogu 16. veebruari 1998. aasta direktiivi 98/8/EÜ, mis käsitleb biotsiidide turuleviimist, (1) eriti selle artikli 16 lõike 2 teist lõiku,
   ning arvestades järgmist:
   
               (1)
            
            
               Komisjoni 4. novembri 2003. aasta määrusega (EÜ) nr 2032/2003 (Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta ja määruse (EÜ) nr 1896/2000 muutmise kohta) (2) on kehtestatud loetelu toimeainete kohta, mida on vaja hinnata, pidades silmas nende võimalikku kandmist direktiivi 98/8/EÜ I, I A või I B lisasse. Sulfurüülfluoriid kuulub nimetatud loetelusse.
            
         
               (2)
            
            
               Määruse (EÜ) nr 2032/2003 kohaselt on sulfurüülfluoriidi hinnatud vastavalt direktiivi 98/8/EÜ artikli 11 lõikele 2 kasutamiseks toodetes, mis kuuluvad direktiivi 98/8/EÜ V lisas määratletud tooteliiki 8: puidukonservandid.
            
         
               (3)
            
            
               Määruse (EÜ) nr 2032/2003 artikli 5 lõike 2 kohaselt määrati referentliikmesriigiks Rootsi. Rootsi esitas 19. aprillil 2005 komisjonile pädeva asutuse aruande ja soovituse vastavalt nimetatud määruse artikli 10 lõigetele 5 ja 7.
            
         
               (4)
            
            
               Komisjon ja liikmesriigid on pädeva asutuse aruande läbi vaadanud. Määruse (EÜ) nr 2032/2003 artikli 11 lõike 4 kohaselt lisati läbivaatuse tulemused 8. septembril 2006 alalises biotsiidide komitees hindamisaruandesse.
            
         
               (5)
            
            
               Sulfurüülfluoriidi hindamisel ei ilmnenud ühtegi lahendamata küsimust ega probleemi, millega peaks tegelema tervise- ja keskkonnariskide teaduskomitee (SCHER).
            
         
               (6)
            
            
               Erinevad uuringud näitavad, et sulfurüülfluoriidi sisaldavate biotsiidide kasutamisel puidukonservandina võib eeldada, et need vastavad uuritud ja hindamisaruandes kirjeldatud kasutusviiside korral direktiivi 98/8/EÜ artikli 5 nõuetele. Seega on asjakohane kanda sulfurüülfluoriid I lisasse, et kõikides liikmesriikides oleks võimalik sulfurüülfluoriidi sisaldavate biotsiidide puidukonservandina kasutamise lube välja anda, muuta või tühistada vastavalt direktiivi 98/8/EÜ artikli 16 lõikele 3.
            
         
               (7)
            
            
               Käesoleva direktiivi sätteid on oluline kohaldada samaaegselt kõikides liikmesriikides, et tagada toimeainena sulfurüülfluoriidi sisaldavate biotsiidide võrdne kohtlemine turul ja hõlbustada kogu biotsiidituru nõuetekohast toimimist.
            
         
               (8)
            
            
               Hindamisaruande tulemuste põhjal on asjakohane nõuda, et selliseid tooteid tohivad vastavalt direktiivi 98/8/EÜ artikli 10 lõike 2 punkti i alapunktile e kasutada ainult väljaõppe saanud professionaalsed kasutajad ning kasutajate ja kõrvaliste isikute ohutuse tagamiseks kavandatakse vastavalt direktiivi 98/8/EÜ artikli 10 lõike 2 punkti i alapunktile f riskide vähendamise meetmed.
            
         
               (9)
            
            
               Lisaks sellele on asjakohane nõuda vastavalt direktiivi 98/8/EÜ artikli 10 lõike 2 punkti i alapunktile f pidevat seiret ja lisateabe esitamist teatavates hindamisaruandes nimetatud valdkondades.
            
         
               (10)
            
            
               Toimeaine I lisasse kandmisele peaks eelnema mõistlik ajavahemik, et liikmesriigid ja huvitatud isikud saaksid valmistuda uute nõuete täitmiseks ning toimiku esitanud taotlejad saaksid kasutada kogu 10-aastast andmekaitseaega, mis direktiivi 98/8/EÜ artikli 12 lõike 1 punkti c alapunkti ii kohaselt algab toimeaine lisasse kandmise kuupäevast.
            
         
               (11)
            
            
               Lisasse kandmisele peaks järgnema mõistlik ajavahemik, et liikmesriigid saaksid rakendada direktiivi 98/8/EÜ artikli 16 lõiget 3, eelkõige välja anda, muuta või tühistada tooteliiki 8 kuuluvate sulfurüülfluoriidi sisaldavate biotsiidide kasutamise lube, et tagada nende vastavus direktiivile 98/8/EÜ.
            
         
               (12)
            
            
               Seetõttu tuleks direktiivi 98/8/EÜ vastavalt muuta.
            
         
               (13)
            
            
               Käesoleva direktiiviga ettenähtud meetmed on kooskõlas alalise biotsiidide komitee arvamusega,
            
         ON VASTU VÕTNUD KÄESOLEVA DIREKTIIVI:
   Artikkel 1
   Direktiivi 98/8/EÜ I lisa muudetakse vastavalt käesoleva direktiivi lisale.
   Artikkel 2
   Ülevõtmine
   1.   Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 31. detsembriks 2007. Nad edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.
   Liikmesriigid kohaldavad neid norme alates 1. jaanuarist 2009.
   Kui liikmesriigid võtavad kõnealused normid vastu, lisavad nad nendesse normidesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
   2.   Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste riiklike õigusnormide teksti.
   Artikkel 3
   Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
   Artikkel 4
   Käesolev direktiiv on adresseeritud liikmesriikidele.
   
      Brüssel, 20. detsember 2006
      
         
            Komisjoni nimel
         
         
            komisjoni liige
         
         Stavros DIMAS
      
   
   
      (1)  EÜT L 123, 24.4.1998, lk 1. Direktiivi on viimati muudetud 29. mai 2006. aasta Komisjoni direktiiviga 2006/50/EÜ (ELT L 142, 30.5.2006, lk 6).
   
      (2)  ELT L 307, 24.11.2003, lk 1. Määrust on viimati muudetud määrusega (EÜ) nr 1048/2005 (ELT L 178, 9.7.2005, lk 1).
   
      LISA
      Järgmine tabel, mis sisaldab kirjet nr 1, lisatakse direktiivi 98/8/EÜ I lisasse
      
         
                     “Nr
                  
                  
                     Tavanimetus
                  
                  
                     IUPACi nimetus,
                     Identifitseerimisnumbrid
                  
                  
                     Toimeaine miinimumpuhtus turustatavas biotsiidis
                  
                  
                     Lisamise kuupäev
                  
                  
                     Artikli 16 lõike 3 järgimise tähtaeg
                     (v.a rohkem kui ühte toimeainet sisaldavad tooted, mille puhul artikli 16 lõike 3 järgimise tähtaeg on viimases asjaomase toimeaine lisamise otsuses sätestatud tähtaeg)
                  
                  
                     Lisasse kuulumise lõppkuupäev
                  
                  
                     Toote liik
                  
                  
                     Erisätted (1)
                     
                  
               
                     1
                  
                  
                     sulfurüülfluoriid
                  
                  
                     sulfurüüldifluoriid
                     EÜ nr: 220-281-5
                     CASi nr: 2699-79-8
                  
                  
                     > 994 g/kg
                  
                  
                     1. jaanuar 2009
                  
                  
                     31. detsember 2010
                  
                  
                     31. detsember 2018
                  
                  
                     8
                  
                  
                     Liikmesriigid tagavad, et lube antakse järgmistel tingimustel:
                     
                                 1)
                              
                              
                                 toodet tohib müüa ja selle kasutamine on lubatud ainult selle kasutamiseks väljaõppe saanud kutselistele kasutajatele;
                              
                           
                                 2)
                              
                              
                                 kehtestatakse kasutajate ja kõrvaliste isikute riskide vähendamise meetmed;
                              
                           
                                 3)
                              
                              
                                 jälgitakse sulfurüülfluoriidi kontsentratsiooni kauges troposfääriõhus.
                              
                           Liikmesriigid tagavad ka, et loa omanikud edastavad komisjonile punktis 3 osutatud seire aruanded iga viie aasta tagant alates 1. jaanuarist 2009.
                  
               
      
         (1)  VI lisas sätestatud ühtsete põhimõtete rakendamisel vajalike hindamisaruannete sisu ja järeldused on kättesaadavad komisjoni veebilehel http://ec.europa.eu/comm/environment/biocides/index.htm”